Deutsche Telekom
Store norske leksikon,Økonomi og næringsliv,Næringsliv,Bedrifter og personer,Internasjonale bedrifter og varemerker
Deutsche Telekom AG er et tysk telekommunikasjonskonsern. Selskapet har virksomhet innen fastlinjetelefoni og bredbånd (T-Com), mobiltelefoni (T-Mobile, også i USA), internett (T-Online, Europas største Internett-leverandør) og IKT-systemutvikling (T-Systems).
Deutsche Telekom er Europas største telekommunikasjonsleverandør. Fram til 2003 var konsernet også Tysklands største kabel-TV-operatør. Selskapet ble grunnlagt i 1995 og har hovedkontor i Bonn i Tyskland.I 2020 hadde Deutsche Telekom en omsetning på rundt 101 milliarder euro og rundt 226 000 ansatte. I 2021 eide den tyske stat 31,9 prosent av konsernets aksjer. Historikk Deutsche Telekom har røtter tilbake til 1990, da statlig vesttysk telekommunikasjon ble utskilt fra postvesenet under navnet Deutsche Bundespost Telekom. I 1992 startet mobilvirksomheten, i 1995 internett-virksomheten. I 1995 ble selskapet et statlig aksjeselskap og etter hvert delvis privatisert. I 1998 falt selskapets monopol på fasttelefoni, men Deutsche Telekom er fremdeles Tysklands største på området. Les mer i Store norske leksikon telekommunikasjon Eksterne lenker Deutsche Telekoms nettsider